Iċ-ċentru tas-saħħa tar-Rabat reġa’ fetaħ il-bibien tiegħu wara li fl-aħħar xhur ġie mmodernizzat b’ investiment li jlahhaq l-€450,000. Dan iċ-ċentru joffri diversi servizzi ta’ kura primarja li jvarjaw mis-servizz tat-tabib sal-klinika tad-dijabete. Il-Ministru tas-Saħħa Godfrey Farrugia qal li s-sena li għaddiet saru ‘ l fuq minn miljun u nofs kuntatt ma pazjenti li ngħataw xi servizz jew ieħor miċ-ċentri tas-saħħa f’Malta. L-aktar servizzi li kienu mfittxija kienu l-appuntament mat-tabib. Dr Farrugia qal li qed jittieħdu diversi inizjattivi biex titnaqqas il-burokrazija u jissaħħaħ l-kunċett tal- one stop shop fil-kura primarja. Ħabbar li issa anke t-tobba privati jistgħu jirreferu pazjenti għall-fiżjoterapija fiċ-ċentri tas-saħħa. Qal li sa ftit xhur ilu it-test tal- bone density seta’ jordnah biss speċjalista. Dr Farrugia żied jgħid li tobba privati se jkunu jistgħu jirreferu wkoll il-pazjenti għall- x ray direttament fiċ-ċentri tas-saħħa. Il-Ministru tas-Saħħa ħabbar li ftit xhur oħra iċ-ċentri tas-saħħa f’Raħal Ġdid u l-Floriana se jkun mgħammar b’magni diġitali tal- x-rays. Dawn ser isiru b’investiment ta’ aktar minn €1 miljun minn fondi tal-Unjoni Ewropea.